七十五翁吟
作者：方回
朝代：宋

paragraphs: 衰翁七十五，猶有身世憂。
暑不辦寒計，朝始爲夕謀。
海若挾風伯，掃蕩數十州。
錢塘幸而免，湖已入城流。
吾雖偶不死，生涯殊苟偷。
米價不少減，錢刀何所求。
長女亡六載，次女病未瘳。
假使即勿藥，嫁奩將焉籌。
五男喪其幼，餘皆隠林丘。
憶昔年十五，七月辛丑秋。
郡治及祖居，一夜灰鬰攸。
倏忽六十載，將無墜箕裘。
僥倖登一第，患難何其稠。
濱死者累矣，尚存鏡中頭。
行善叢謗議，施德招冤讎。
久已致其仕，此生行且休。
半飽半饑間，陳粟虀一甌。
鼎食拚鼎烹，吾非斯人儔。
萬事不如意，自取何怨尤。
折腰復仰面，舐痔而封侯。
何如醉茅柴，霞外鼾鼻齁。